**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 161/2015 Z. z. Civilný mimosporový poriadok v znení neskorších predpisov a ktorým sa menia a dopĺňajú niektoré zákony (ďalej len „návrh zákona“) v súlade s Programovým vyhlásením vlády Slovenskej republiky na roky 2020 až 2024, v ktorom sa vláda Slovenskej republiky zaviazala zlepšiť prístup k spravodlivosti a taktiež sa zaviazala realizovať analýzu rekodifikácie občianskeho procesného práva a podľa potreby navrhnúť zmeny právnej úpravy.

 Cieľom návrhu zákona je prenesenie právomoci deklarovania vydržania vlastníckeho práva k nehnuteľnosti alebo práva zodpovedajúceho vecnému bremenu z notárov na príslušný orgán verejnej moci (súd) tak, aby bola zabezpečená ochrana vlastníckeho práva za súčasného zachovania princípu právnej istoty. Na tento účel sa zavádza nové osobitné mimosporové konanie, v ktorom súd môže potvrdiť vydžanie vlastníckeho práva k nehnuteľnosti alebo práva zodpovedajúceho vecnému bremenu, a súčasne sa toto oprávnenie vyníma z právomoci notárov, čím sa riešia okrem iného aj vzniknuté aplikačné problémy pri vydávaní osvedčení o vyhlásení vydržania notármi. V súvislosti so zavedením nového konania o potvrdení vydržania sa navrhuje zavedenie nového súdneho poplatku za podanie návrhu na začatie konania o potvrdení vydržania. Návrh zákona súčasne obsahuje, okrem nevyhnutných zmien spojených s prenesením právomoci dekladovania vydržania vlastníckeho práva k nehnuteľnosti alebo práva zodpovedajúceho vecnému bremenu, aj právnu úpravu smerujúcu k odstráneniu niektorých problematických otázok súvisiacich s notárskou činnosťou.

 Účinnosť predkladaného návrhu zákona sa navrhuje od 1. marca 2021 tak, aby bola zachovaná dostatočná dĺžka legisvakancie návrhu zákona.

Návrh zákona bol predmetom predbežného pripomienkového konania a riadneho pripomienkového konania a predkladá sa bez rozporov s povinne pripomienkujúcimi subjektmi.

Návrh zákona nie je predmetom vnútrokomunitárneho pripomienkového konania.